“Toshkent—Moskva” reysi texnik nosozlik tufayli bir sutkaga kechikib uchdi

“Aeroflot” kompaniyasining 21-dekabr kuni uchib ketib, texnik sabablarga ko‘ra O‘zbekiston poytaxtiga qaytib kelgan SU1871 “Toshkent—Moskva” reysidagi A330 samolyoti yo‘lovchilari 22-dekabr, payshanba kuni 05:35 da yana uchib ketdi, deya xabar bermoqda “Interfaks” Toshkent aeroportiga tayanib.

“Chorshanba kungi reysga ro‘yxatdan o‘tgan 154 nafar yo‘lovchining ko‘pchiligi payshanba kuni uchib ketdi, qolganlarning chiptalari boshqa reyslar uchun qayta rasmiylashtirildi”, — dedi agentlik suhbatdoshi.
Nashr eslatishicha, Rossiyaning “Aeroflot” aviakompaniyasiga tegishli A330 samolyoti 21-dekabr kuni Toshkentdan Moskvaga 4:45 da uchib ketib, qanotidagi detal yopilmay qolgani tufayli, portga qaytib kelgan edi.